Pravoslavlje na Jadranu. 


Bjelovučić: Zahumska pravoslavna episkopija u XII. i XIV. v., 
Dubrovnik 1928. 


I. 


Kao što u političkom i kulturnom pogledu, tako je stari Ilirik i u 
vjerskom pogledu izrazito pogranična zemlja. Danas graniče ovdje katoli- 
cizam, pravoslavlje i islam. 

Počeci kršćanstva u ovim krajevima spadaju u povijest prvog sto- 
ljeća ove vjere. Dva velika primorska grada, ishodišta velikih vojničkih 
drumova, inače glavni gradovi rimskih provincija Dalmacije i Epira, Sa- 
lona (Solin) i Dyrrachium (Drač), bili su rasadište kršćanstva na istočnom 
Jadranu. Već u 4. i 5. vijeku svi veći gradovi sijela su biskupija. A kako 
svi ti gradovi od Raba do Valone imadu do početka 7. vijeka netaknutu 

romansku jezgru, oni stoje pod primarnim utjecajem Zapada, u stalnom 
dodiru s latinskim Rimom. Taj romanski gradski elemenat udara temelje 
kršćanstva u pučanstvu istočnog jadranskog hinterlanda. Vierskom nje- 
govom žarenju podvrgavaju se slovenski pridošlice, napose Hrvati u Dal- 
maciji. Podvrgava se i autohtoni arbanski živalj u otvorenoj zemlji na 
jugu u Epiru. Posvuda ovdje, gdje postoji jaki romanski gradski elemenat, 
kršćanstvo zadržava latinski značaj. Zadržava taj značaj i onda, kad car 
Lav Izaurijac (732) odvaja Novi Epir i Praevalis (oko Skodre) zajedno 
s donjom Italijom od rimske crkve i podvrgava ih carigradskom patrijarhu. 
Zadržava ga i onda, kad nastupa otvoreni raskol (863, 1054), pa : onda, 
kad se osniva autokefalna srpska crkva (1219). Biskupije južne Daimacije 
i sjeverne Albanije postaju glavnim uporišteni papinstva u velikoj borbi 
proti Bizantu i pravoslavlju na Balkanu do u tursko doba. 

Pa i sama imena srpskih knezova 9. stoljeća još su većma latinskog 
nego grčkog podrijetla. U srpskoj terminologiji imade latinskih tragova, a 
u ruševini neke crkve u limskoj dolini nađeni su odlomci latinskog nat- 
pisa iz 10. vijeka. Svi dukljanski knezovi, stolujući u Skadru, bili su odani 
papi. Knez Bodin primio je (1096) u Skadru francuske križare najsrdač- 
nije. Grobnice ovih knezova nalazile se u staroj benediktinskoj opatiji sv. 
Srđa na Bojani. Oko g. 1133., pet kilometara daleko od ruševina rimske 
varoši Duklje, u Ribnici, nije bilo drugih popova nego katoličkih; oni su 
krstili osnivača srpske sredovječne države, Nemanju. 

Ortodoksno prodiranje prema Jadranu započima tek onda, kad su 
Srbi zadobili svoju narodnu crkvu (1219) i stali koncentrirati svoju poli- 
tičku moć. Formalno prodiranje pravoslavlja prema moru biva odstranji- 
vanjem latinskih biskupa u otvorenoj zemlji. Realno prodire ono u pu- 
čanstvo (preko današnje Crne Gore) do Kotora, Bojane i Leša preko 
metohija slavnog hilandarskog i brojnih srpskih kraljevskih manastira. 

Jedan od osam biskupa, što ih je postavio ,arhijepiskop svih srp- 
skih i primorskih zemalja“ sv. Sava, bio je biskup zetski. Taj je umah 
udario svoje sijelo u manastiru kotorskog zaliva, koji su romanski gra- 
đani grada Kotora nazivali ,Sanctus Michael in culfo Catari“. Metohija 
tog svetog Mihajla sizala je do pred vrata grada Kotora, koji je imao ka- 
toličkog biskupa. Gotovo istodobno morao se je zahumski latinski biskup 
povući iz svoje rezidencije u Stonu, na poluotoku Pelješcu. Živio je u 
lokrumskoj opatiji, a poslije se je preselio na Korčulu. Poslije (1298) nose 
korčulski biskupi naslov ,stonski“ sve do 1541., kad je papa Pavao III. 
i opet uspostavio stonsku biskupiju, koja potraja do 1823., a tada je spo- 
jena s dubrovačkom biskupijom. Prvotno sijelo stonskog katoličkog bi- 
skupa zaposjeo je ortodoksni episkop. Ipak je ova bogato nadarena epi- 
skopija opustjela doskora uslijed mnogih ratova, pak se je oko g. 1318. 
pravoslavni episkop morao povući u manastir sv. Petra i Pavla na Limu 
kod Bijelog Polja. Odavle prenesena je ta episkopija u manastir Banju 
sa crkvom sv. Nikole u Dabru. Izgubila je tada naslov zahumski i pro- 
zvana je ,dabarskom“. Početkom 18. vijeka preselila se je u Sarajevo, 
gdje se prozove dabro-bosanskom i postoji još i danas. Sarajevska pravo- 
slavna episkopija vuče dakle lozu od zahumske katoličke episkopije. Na- 
slov zahumski nosi od g. 1766. pravoslavni episkop mostarski. 

Gotovo istodobno sa zahumskim protjeran je oko godine 1255. od 
»Skizmatika“ (per schismaticos) i latinski biskup Trebinja. Postao je ad- 
ministratorom lokrumske opatije, gdje je nekada bio opat. U 14. vijeku 
pate mnoge katoličke biskupije i benediktinske opatije na iužnom Jadranu. 
Jedan anonimni latinski opis istočne Evrope iz godine 1308. (ed. Gorka, 
Krakov 1916.) pripovijeda, kako perfidni skizmatici progone katolike i 
razaraju i provaljuju u crkve Latina, a prelate zarobljuju“. Jednako psuje 
Srbe (Sclavos nefarios) i barski nadbiskup Guillelmus Adae, dominikanac 
podrijetlom iz Južne Francuske, u svojim uputama (1332.), kako bi fran- 
cuski kralj mogao lasno osvojiti srpsko kraljevstvo. Za samostan sv. Ivana 
kraj Drivasta (u Albaniji) veli papinska bula god. 1356., da je ,od skiz- 
matika gotovo posve razgrabljen“. Dobiva ga tada u komendu biskup 
blizog gradića Baleca, da ne mora ,prosjačiti“, jer da je i njegova crkva 
od skizmatika posve rastepena. 

Prodornu zonu u katoličkom nasipu na Jadranu izdubli su zapravo 
veliki istočni manastiri, koji u ovim krajevima počev od Nemanje dobi- 
vaju bogate posjede. Već g. 1198. darovao je Nemanja hilandarskom ma- 
nastiru na brdu Atosu nekoliko sela i zaselaka kraj grada Prizrena, gdje 
je još g. 1346. postojala jedna katolička parohija. Tu su dobili posjede 
poslije od raznih srpskih kraljeva i dečanski manastir, pa manastir Svetih 
Arhanđela, osnovan od cara Dušana (1348.). vitav taj kraj, pun mana- 
stirskih dobara ili metohija, dobio je stalno ime ,Metohija“. Manastir 
Svetih Arhanđela imao je posjeda i u okolini grada Leša. Manastir sv. 
Nikole Vranjinskog (na skadarskom jezeru), osnovan valjda još od prvog 
zetskog episkopa (oko 1232.), imao je posjed uzduž sjeverozapadne obale 
Skadarskog blata. Početkom 15. vijeka ovi su krajevi već vrvjeli od or- 
todoksnih popova. Može se izračunati, da je na posjedima dečanskog 
manastira, u ravnici, tada dolazio po jedan pop na 20 kuća. U mletačko 
doba (1444.) neki ,popa Ginaco“ zaposjeda katoličku crkvu sv. Marije na 
Bojani, a zatim benediktinsku opatiju sv. Nikole na ušću ove rijeke. Tada 
imadu već i romansko-arbanski gradovi na jadranskoj obali pravoslavnih 
manastira. U Ulcinju pod kaštelom spominje se manastir arhanđela Mi- 
hajla, u Skadru manastir sv. Petra, obadva, kako se čini, blizanci, osno- 
vani od Đorđa II. Balšića (umro g. 1403.), podređeni preko zetskog epi- 
skopa pećkom patrijarhu. 


11. 


Pravoslavlje na Jadranu s historičkog je gledišta prema tomu razmjerno 
mlado. Prodorna zona kroz katolički nasip dovršena je početkom 15. vi- 
jeka. Proširivanje ove zone, još prije turske najezde, zaustavljeno je dvo- 
kratnim trajnim naporima rimske kurije u 14. i 15. vijeku. 

Umah nakon anžuvinske okupacije Drača i okolnih krajeva Albanije 
(1272.), rimska je kurija započela snažnu ofenzivu za pokatoličenje Ilirika 
i za uspostavu raskinutog lanca biskupija uz jadransku obalu. God. 1319. 
biskup arbanskog grada Kroje posrednik je između arbanaškog visokog 
plemstva i pape u velikom pokretu, što ga je Sveta Stolica (1313. — 1336.) 
uzduž čitavog Jadrana od Neretve do Vojuše, počev od hrvatskih knezova 
Bribirskih pa sve do arbanskih Arianita i Musakija, spremala ,proti perfi- 

dnom raškom kralju, pravom skizmatiku i neprijatelju kršćanske vjere“. 
Tada (do 1370.) nastupa period, u kojem se uskrišuju zamrle i podižu nove 
katoličke biskupije i barem nominalno pokatoličuju mnoge ortodoksne pro- 
vincije. Na čelo takovih dieceza dolaze sami regularci, većinom domini- 
kanci. Cak i sam Ohrid, ta čisto grčka kula pravoslavlja, dobiva još prije 
1320. jednog dominikanca kao nadbiskupa (Nicholaus archiepiscopus Acri- 
densis). I u dukljanskoj zoni niču sada nove biskupije. Od katoličkog ar- 
banaskog pučanstva (1292.) obnovljena varoš Sappa, dobiva svog gradskog 
biskupa. Jednako dobivaju ga i gradići Baleco (prije 1347.) i Danj (prije 
1361.). Uz biskupa grada Sarde (Sardanensis), koji je identičan s bisku- 
pom Donjeg Pilota (Polatensis Minor), javlja se polovicom 14. vijeka se- 
rija biskupa Gornjeg Pilota (Polatensis Major) sa sijelom kod benedik- 
tinske opatije sv. Pavla (S. Paulus de Polato). Svi ti biskupi potpadaju 
pod barsku nadbiskupiju. I sam ortodoksni Prizren, nekad pod Ohridom, 
a sada pod pećkim patrijarhom, dobiva prolazno (oko 1372.), za vrijeme 
dobrih odnosa knezova Balšića s rimskom kurijom, svog faktičnog kato- 
ličkog biskupa (frater Johannes episcopus Prisrenensis). Nu daleko najveći 
vjerski događaj u ovim krajevima bio je osnutak krajinske nadbiskupije. 


Na zapadnoj obali Skadarskog jezera, tri i po sata hoda od Skadra, 
stajala je zacijelo već od 10. vijeka crkvica Bogorodičina (S. Maria), ka- 
sniji (1413.) pravoslavni manastir ,Prečista Krajinska“. Još iz bizantinskih 
vremena čitavi taj kraj nosio je ime ,Krajina“. Tu se je nalazio i jedan 
dvorac (curia) dukljanskih knezova, od kojih je jedan, Ivan Vladimir (umro 
1016.), postao svetim. Njegove moći čuvala je Prečista Krajinska sve do 
g. 1215., kada ih je epirski despot Mihajlo Komnen dao prenijeti u Drač. 
Odavle prenesene su one domalo u manastir blizu rijeke Skumbi kraj 
Flbasana, koji je po ovom svecu dobio ime sv. Ivana Vladimira, arbanski 
Šin-Gjon. Divnu legendu o knezu Vladimiru i njegovoj supruzi, bugarskoj 
carevni Kosari, prvi je oko god. 1200. fiksirao u svojoj kronici pop Du- 
kljanin. Poslije donose ju, proširenu novim elementima, brojne grčke ako- 
lutije. Pjesnički obradio ju je prvi Andrija Kačić Miošić (umro 1670.). Ta 
legenda usječena je najdublje i najšire u narodno pamćenje Balkana. Ču- 
desnom slavom optočila je ova legenda crkvicu Prečiste Krajinske. Taj 
legendarni nimbus stvorio je oko g. 1446., u svezi s ozbiljno mišljenim 
pokusima ro katoličanstva i pravoslavlja, nadbiskupiju krajinsku (archi- 
episcopatus Crainensis). Jer posve je naravski, te je Rim svim silama na- 
stojao, da dođe u posjed tako moćna faktora, kao što je to bila Prečista 
Krajinska početkom 15. vijeka u dušama pučanstva prodorne ortodoksne 
zone. U slučaju uspješnog rada ove nadbiskupije bio bi se, preko Crne 
Gore, ujedinio katolički nasip dalmatinsko - hrvatskih i arbanskih dieceza 
i opatija. Pothvat nije uspio poradi turske najezde. Jedan od posljednjih 
nadbiskupa krajinskih bio je Andrija, Hrvat od prastarog plemićkog roda 
Jamometića, koji je kao revolucionar rimske crkve umro (oko god. 1483.) 
u tamnici u Baselu. 

Proširenje prodorne pravoslavne zone s više uspjeha zaustavljeno je 
na sjeveru. To su u glavnom izvršili Dubrovčani, napose na poluotoku 
Pelješcu. Kako su to oni izvršili i kako je Ston, prolazno sijelo pravo- 
slavnih episkopa, očišćen od pravoslavaca, to nam prikazuje studija dra. 

Nikole Zvonimira Bjelovučića, koja je ovih dana izašla nakladom pisca u 
Dubrovniku pod naslovom ,Zahumska pravoslavna episkopija u 13. i 14. 
vijeku“ (Dubrovačka hrvatska tiskara 1928. str. 23). 


Zahumlje, Hum, Humska zemlja poznija je Hercegovina, prozvana 
tako po dinastiji Hranića-Kosača, od kojih je jedan član (Stipan) počet- 
kom 15. vijeka dobio od ugarsko-hrvatskog kralja naslov ,herceg“.  Za- 
humlje je bilo isprva dio Crvene Hrvatske, poslije je došlo pod srpske 
kraljeve, pa opet pod Šubiće. U tom kraju osobito je snažno bilo bogu- 
milstvo. Kako je već prije izneseno, Sveti Sava (1219.) osnovao je među 
inim i pravoslavnu zahumsku biskupiju, koja se nije dugo mogla održati 
u Stonu. Pravoslavnog biskupa ovdje preživjeli su neko vrijeme kaluđeri, 
ali 1 njih je oko god. 1335. dubrovačka republika poslala na Svetu Qoru 
Atos. ,Dubrovčani se obvezaše kaluđerima, kad odoše iz Stona, plaćati 
godišnju zadužbinu (,svijeću“), koja se je sastojala od 150 dukata godi- 
šnjih, manastirima sv. Marije Hilandarske i sv. Pavla na Svetoj Gori, jer 
u te manastire pošli su stonski kaluđeri. Godine 1348. odredi car Dušan 
poveljom izdanom u Prizrenu, da Dubrovčani plaćaju o Uskrsu 500 per- 
pera kao zadužbinu srpskom manastiru sv. Mihajla u Jerusalimu, a ne 
više onima na Svetoj Gori. God. 1358. odredi kralj Uroš IV., da Dubrov- 
čani plaćaju ovu zadužbinu dvaput godišnje; ako pak opusti manastir sv. 
Mihajla u Jerusalimu, da onda plaćaju rečenim manastirima na Svetoj 
Gori. God. 1479. carica Mara, žena sultana Murata, naređuje, da se plaća 
zadužbina monastirima na Svetoj Gori, jer opusti onaj sv. Mihajla u Je- 
rusalimu. Dubrovčani plaćaju ovu zadužbinu srpskim kaluđerima od 1550. 
do 1790., kad bi kaluđeri došli u Dubrovnik po nju. Dubrovčani bi po- 
polutili jedan zlatni dukat, polovicu ostavili bi sebi, a drugu polovicu opet 
prelomili i svakom kaluđeru dali po komad. Kad bi došli kaluđeri po za- 
dužbinu, morali bi donijeti one komade i ako se spajaju, onda bi to bili 
pravi kaluđeri. To im bijaše legitimacija. Do pada republike primali su 
kaluđeri ovu ugovorenu zadužbinu iz g. 1135.“ (str. 18). 

God. 1344. na poziv dubrovačke vlade dođoše franjevci u Ston, da 
privedu pučanstvo Stona i Rata iz bogomilske i pravoslavne vjere na ka- 
toličku. Dvije godine zatim (1346.—47.) nasta buna na Poluotoku. Sva je 
prilika, kaže Bjelovučić (str. 19), da je to bilo radi vjerskog pitanja, jer 
se među urotnicima spominju i tri pravoslavna popa. Vlada dubrovačka 
dopusti, da se popovi Bratoslav i Ilija mogu povratiti u Ston, ali da bez 
dozvole ne smiju ići po poluotoku. Mnoge vođe bogumila i pravoslavnih 
otjeraše sa poluotoka u Zahumlje. Opet nastaje buna na poluotoku god. 
1362.—63. Vlada tjera i proganja vođe obiju vjera. Pravoslavnih popova 
više nema. I poslije sve do 16. vijeka pridolazilo je bogomila i pravo- 
slavnih na poluotok, ali su ih odmah obraćali na katoličku vjeru. ,Du- 
brovačka republika nije trpjela druge osim katoličke vjera na svom ze- 
mljištu. Sve do pada republike zabranjivala je pravoslavnim i prenoćiti i 
službu božju vršiti u gradu Dubrovniku, što im je Rusija zapamtila i pri 
padu republike nije ih uzela u zaštitu“ (str. 21). B 

Dr. Milan Sufilay. 


